b'\n_START_ARTICLE_\nGrevinge Kirke\n_START_SECTION_\nBygningen\n_START_PARAGRAPH_\nDe \xc3\xa6ldste dele af bygningen indg\xc3\xa5r i skibet og stammer fra 1100-tallet. Den er blevet forh\xc3\xb8jet i 1400-tallet og har efterf\xc3\xb8lgende f\xc3\xa5et t\xc3\xa5rnet tilf\xc3\xb8jet. Koret er tilf\xc3\xb8jet omkring \xc3\xa5r 1450. Der er to v\xc3\xa5benhuse, et nordligt fra 1400-tallet og et sydligt fra 1500-tallet; det nordlige er senere blevet benyttet til bl.a. materiel- og fyrrum, men fungerer i dag som ligkapel. Desuden er der tilbygget et nordvendt sakristi omkring \xc3\xa5r 1525._NEWLINE_Bygningen er opf\xc3\xb8rt i munkesten, marksten og fr\xc3\xa5dsten._NEWLINE_Der er foretaget flere restaureringer af kirken gennem tiden, mest gennemgribende i 1865, hvor de kalkede ydermure blev afrenset, og i 1972 hvor gulvene blev omlagt. Som f\xc3\xb8lge af tilh\xc3\xb8rsforholdet til universitetet eksisterer der ganske mange bevarede regnskaber som fort\xc3\xa6ller om kirkens vedligeholdelse; bl.a. anf\xc3\xb8rer universitets kv\xc3\xa6stor, Ludvig Holberg, i 1748 at st\xc3\xb8rre reparationer kr\xc3\xa6ver syn.\n_START_SECTION_\nKirkens indre\n_START_PARAGRAPH_\nKirkerummet er hvidkalket med afrensede buer og hv\xc3\xa6lv. Der findes levn af kalkmalerier fra 1400-tallet som er genfundet ved restaureringerne. Pr\xc3\xa6dikestolen er fra 1604, dog med visse senere modifikationer._NEWLINE_Alterv\xc3\xa6ggen er smykket med et maleri af Niels Larsen Stevns fra 1924.'